הצל לבו של ילד

רקע כללי

עמותת "הצל לבו של ילד" היא ארגון בינלאומי, שבסיסו ממוקם בישראל. היא עוסקת במיזם הומניטארי בינלאומי, המאתר ילדים ממדינות מתפתחות הזקוקים לניתוחי לב מצילי חיים, ומספק להם טיפול ומעקב רפואי. זהו ארגון לא ממשלתי, שלא למטרות רווח, שנוסד בשנת 1996. מאז הקמתו ועד היום נבדקו לצורך קבלת טיפול ששת אלפים ילדים, על ידי רופאי הארגון. 
נכון לקיץ 2009, יותר מ-2,100 ילדים הובאו לישראל לקבלת טיפול רפואי מהמדינות אתיופיה, וייטנאם, ירדן, מולדובה, טנזניה, רוסיה, הפיליפינים, ניגריה, גאנה, קניה, אנגולה, עיראק, האיטי, סנט וינסנט, טרינידד וטובגו, אקוודור, מאוריטניה, סנגל, חוף השנהב, סיירה לאון, אוגנדה, קונגו, זימבבווה, זנזיבר, רואנדה, סומליה, אריתריאה, סרי לנקה, הרפובליקה העממית של סין, קזחסטן, רומניה ואוקראינה.
הארגון הוקם על ידי הרופא המנתח ד"ר עמרם (עמי) כהן, כתוצאה מהחוויה שחווה כאשר שירת עם כוחות צבא ארצות הברית במלחמת קוריאה בשנת 1988, במהלכה הצטרף לתוכנית שסייעה לילדים מקומיים עם מחלות לב ממעמד סוציו אקונומי נמוך. התנסות זו חשפה בפניו רשת של רופאים שעושים עבודה דומה במדינות מתפתחות, ועוררה בו השראה להתחיל תוכנית דומה לאחר שעבר למדינת ישראל בשנת 1992. מאמציו ומחויבותו לפרויקט, תרמו לשמו הטוב של הארגון בקרב הקהילה הבינלאומית של ארגוני בריאות הומניטאריים. בשנת 2012 עברה העמותה למבנה שבנתה בחולון .

הלוגו של העמותה

לפני כעשר שנים, ילדה בשם קטיה, שהייתה אז בת ארבע, הגיעה ממולדובה עם מומי לב רציניים מאוד והייתה קרובה למוות. לאחר כחמישה חודשים וארבעה ניתוחים מסובכים מאוד ועבודת צוות מסורה, קטיה הייתה מוכנה לשוב הביתה. כמה ימים לפני עזיבתה, היא ציירה תמונה, יד אוחזת ילדה קטנה עם לב. כשהתבקשה להסביר את הציור שלה, היא סיפרה את הסיפור הבא: "היה לי חלום, היו הרבה צבעים מעל המיטה שלי, ופתאום יד גדולה מאוד הגיעה באמצע הלילה. ואז טסנו לארץ רחוקה ושם נתנו לי לב חדש, ואני יכולה עכשיו לרוץ ולרקוד".]

המרכז הרפואי וולפסון והעמותה

פעילות עמותת "הצל לב של ילד" בישראל מרוכזת בבית החולים וולפסון שבחולון. צוות הארגון מורכב ממנתחים ראשיים ופיזיותרפיסטים המתנדבים כאחד. תוכנית 'הצל לב של ילד' ובית החולים וולפסון משתפים פעולה, כך שבית החולים נהנה מכישורי הצוותים הרפואיים, הציוד ומתקני הטיפול השונים, ופרויקט 'הצל לב של ילד' זוכה לפעול במרכז רפואי מצליח. למעשה, תוכנית 'הצל לב של ילד' מאמינה כי מערכת בריאות מצליחה חייבת להתפתח באופן מתמיד ולשלוח את רופאיה להתמחויות בחוץ לארץ, ובית החולים וולפסון נתפס כמרכז רפואי המבטיח התקדמות תמידית. לצד בית החולים וולפסון נבנה עבור ילדים ואימהות מרחבי העולם אשר יגיעו לטיפול וישהו בחולון בזמן הטיפול ואף בזמן ההחלמה.]

מתנדבים והעמותה

לפרויקט 'הצל לב של ילד' יש מגוון רחב של מתנדבים החל ממתבגרים ועד לקשישים, המגיעים להעביר פעילויות פנאי לילדים, הן בבית החולים והן בבית ההחלמה של הפרויקט. המתנדבים עוזרים גם בתחומי האחזקה, התמיכה וההפעלה. ארגון 'הצל לב של ילד' מודע לחשיבות הדור הצעיר ועל כן סטודנטים ואנשי מקצוע צעירים ממלאים תפקיד חשוב בקידום המודעות לפרויקט הומניטארי חשוב זה.]

ההליך הפרוצדורלי

העמותה עובדת אל מול מתנדבים שותפים במדינות השותפות לפרויקט. בתחילה, הארגון השותף מכין מאגר שבו בין 75–100 פציינטים אפשריים, ומעביר אל המשרד בישראל את כל המידע הרפואי שקיים על כל אחד מהילדים. לאחר בחינה של החומר הרפואי שנשלח, צוות רפואי המורכב מרופא ילדים, קרדיולוג ולפחות חבר אחד נוסף מהצוות הרפואי של העמותה טסים למדינות בהם מתגוררים הילדים כדי לבדוק כל ילד באופן אישי. בהתבסס על הממצאים, הצוות הרפואי של העמותה והשותף האזורי יוצרים רשימה של מועמדים פוטנציאליים לטיפול בישראל. העמותה מביאה לישראל את הילדים בקבוצות של בין 4–7 המלווים על ידי מבוגר מהאזור השותף ממנו מגיעים הילדים. ילדים מתחת לגיל 3 מלווים על ידי הורה או אדם קרוב. הילדים המגיעים לישראל תחילה מובאים לבית הילדים של העמותה שנמצא בעיר חולון, שם הם מתגוררים בתקופה הקודמת לניתוח ואחרי הניתוח. זמן שהייה ממוצע לילד בבית הוא בין 6–8 שבועות וזמן השהייה ישתנה בהתאם למורכבות מצבו הרפואי של הילד, משך ההחלמה וזמינות המלווה המבוגר ללוות את הילד במסע חזרה הביתה. בית הילדים של העמותה יכול לארח בכל זמן נתון 24 ילדים, כמו כן שלושה מתנדבים בינלאומיים ושני רופאים שנמצאים בתהליך הכשרה בתוכנית.

אתיופיה

מדינות מתפתחות ככלל, ומדינות אפריקה בפרט, סובלות מיחס לא פרופורציונלי בין גודל האוכלוסייה לבין צוות רפואי. אתיופיה מונה בקירוב שמונים ושמונה מיליון נפש וסובלת ממצוקת קרדיולוגים חמורה, ובפרט קרדיולוגים עם התמחות בילדים. אתיופיה היא אחת המדינות העניות ביותר באפריקה. תוחלת החיים הממוצעת באתיופיה היא מהנמוכות בעולם ועומדת על 56 שנים, כשבמדינות אירופה תוחלת החיים הממוצעת היא בערך 80 שנים. נתון נוסף אליו ניתן להתייחס הוא, מספר התינוקות שאינם שורדים באתיופיה. בכל אלף לידות 39 תינוקות מוצאים גורלם במיתה. מידע נוסף אליו הוא היחס בין כמות הרופאים לבין האוכלוסייה. על כל 1,000 איש ישנם 0.027 רופאים שמטפלים בהם, בעוד שבמדינות אירופה היחס הוא 3.5 רופאים בממוצע על כל 1,000 איש. בפער הזה נכנס ארגון "הצל לב של ילד" המסייע לרכוש ידע רפואי מתאים ומאפשר ניתוחים לילדי אתיופיה הזקוקים לכך. 
בשנת 2010 מגיע הצוות הרפואי מבית החולים וולפסון אל אתיופיה מתוך המטרה לאבחן ילדים ולהטיס אותם לטיפול במדינת ישראל. הגעת הרופאים הוכרזה ברדיו, והורים מקומיים הביאו את ילדיהם לבית החולים בג'ימה להיבדק על ידי רופאי 'הצל לב של ילד', לבדיקות אלו התלוו מתמחי רפואה מקומיים כדי ללמוד מצוותים מנוסים. חמישה מתוך עשרים הילדים שאובחנו כזקוקים לניתוח, הגיעו לישראל באוגוסט האחרון (2010). 
סיפורה של בטי מהעיר אדיס - אבבה, אשר בגיל חמש עברה ניתוח לב מציל חיים. המסע של בטי אל ההחלמה היה מורכב וקשה וזאת כי בטי חלתה בצהבת דבר אשר גרם לדחיית הניתוח שוב ושוב. בטי שהייתה מרותקת למיטתה בעקבות הצהבת נאלצה להמתין זמן רב לניתוח הלב, וביום שמדדיה הפיזיולוגים נמצאו תקינים הובלה ישירות אל חדר הניתוח בבית החולים וולפסון. הניתוח עבר בהצלחה, ובטי שבה עם אימה לאתיופיה אחרי תקופת שיקום והחלמה בישראל בבית המגורים של הארגון.

אנגולה

קונסטנסיה (Constancia Queta Januario) היא ילדה בת 8 מאנגולה שהגיעה באוקטובר 2010 לבית החולים וולפסון למטרת אבחון, הערכה וטיפול במחלת לב מולדת במסגרת עמותת "הצל לב של ילד". לקונסטנסיה חמישה אחים ושתי אחיות. אביה עובד כנהג מונית ואמה עקרת בית. 
בתאריך 18 באוקטובר 2010 קונסטנסיה צלחה את הניתוח שהציל את חייה. הניתוח בוצע על ידי ד"ר ליאור ששון וצוותו הרפואי. לאחר שהחלימה בבית החולים חזרה קונסטנסיה אל חבריה להמשך תהליך ההחלמה והשיקום בבית של העמותה שנמצא ב"אזור". בתאריך 24 באוקטובר 2010 חזרה קונסטנסיה לביתה באנגולה. בהגיעה לאנגולה ימשיך להתקיים מעקב אחר קונסטנסיה ואחר מצבה הרפואי על ידי רופא הילדים והקרדיולוג המקומי. כמו כן, הצוות הרפואי של העמותה יבקר אותה בביקורו הבא באנגולה.
העמותה מתמודדת עם מספר אתגרים, העיקרי מביניהם שמונע טיפול בפציינטים פוטנציאליים נוספים, הוא המרחב הפיזי המוגבל במרכז לטיפול נמרץ הנוכחי. המתקן מכיל כיום שש מיטות גרידא. אתגר נוסף עמו מתמודדת העמותה הוא המספר ההולך וגובר של תינוקות וילדים ממדינות מתפתחות שזקוקים ומבקשים טיפול רפואי מהעמותה, שאינו עומד ביחס פרופורציונלי לכמות הילדים שיכול להכיל בית הילדים של העמותה בזמן נתון. כמו כן, לעיתים תכופות תקופת ההחלמה נמשכת זמן רב יותר מהרגיל, דבר המונע טיפול בילדים נוספים. עלות הטיפול בכל ילד היא 10,000$, משתמע מכך שאתגר נוסף עמו מתמודדת העמותה היא הצורך במימון תמידי שיאפשר לה להמשיך בפרויקט זה. נכון להיום יש למעלה מ-1,000 ילדים ברשימת ההמתנה של העמותה.